Εν ισχύ η κατάργηση της βίζας προς ΗΠΑ
ικανοποιημένοι δηλώνουν οι Έλληνες ταξιδιώτες από τη διαδικασία έκδοσης εγγράφων για μετάβαση στις ΗΠΑ
Στο αεροδρόμιο Ελευθέριος Βενιζέλος εμφανίστηκε το πρωί της Τετάρτης ο Αμερικανός Πρέσβης στην Αθήνα, Ντάνιελ Σπέκχαρντ, για να συνομιλήσει με Έλληνες ταξιδιώτες που αναχωρούσαν για τις Ηνωμένες Πολιτείες, έχοντας προμηθευτεί για πρώτη φορά το ηλεκτρονικό «ελευθέρας» μετά την κατάργηση από την Δευτέρα του Πάσχα 5 Απριλίου, της μέχρι πρότινος απαιτούμενης βίζας. Πλαισιωμένος από στελέχη της Πρεσβείας, χαμογελαστός ευχήθηκε στα ελληνικά «καλό ταξίδι» σ’ αυτούς που αναχωρούσαν για Νέα Υόρκη έχοντας προηγουμένως ακούσει με ικανοποίηση τα σχόλιά τους για την ταχύτητα έγκρισης της ηλεκτρονικής αίτησής τους μέσω του προγράμματος ΕSΤΑ που τους επέτρεψε να εξοικονομήσουν χρόνο και χρήμα. «Η κατάργηση της βίζας (από τον Πρόεδρο Ομπάμα) είναι σύμβολο των ισχυρών Ελληνοαμερικανικών δεσμών» δήλωσε ο κ. Σπέκχαρντ. Η Αμερικανική Πρεσβεία στην ιστοσελίδα της δίνει οδηγίες σε όσους θέλουν να ταξιδέψουν και εξηγεί την διαδικασία. Η ηλεκτρονική αίτηση είναι απαραίτητη 72 ώρες πριν από την απογείωση και η Ηλεκτρονική Έγκριση Ταξιδιού πρέπει να εκτυπωθεί και να προσκομισθεί μαζί με το εισιτήριο κατά την αναχώρηση. Η Έγκριση αυτή, όπως είπε ο Αμερικανός πρέσβης, ισχύει για τους τουρίστες και τους επαγγελματίες που δεν θα παραμείνουν στις ΗΠΑ περισσότερο από 90 μέρες και ισχύει για δύο χρόνια. Όλοι οι άλλοι «καλλιτέχνες, δημοσιογράφοι, όσοι θέλουν να σπουδάσουν ή και να εργαστούν» χρειάζονται κανονική βίζα Βασική προϋπόθεση για κάθε περίπτωση είναι ότι αυτός που θέλει να ταξιδέψει διαθέτει έγκυρο ελληνικό διαβατήριο, με ενσωματωμένο ηλεκτρονικό τσιπ, που έχει εκδοθεί μετά τον Αύγουστο του 2006. Ένα εύλογο ερώτημα που τέθηκε ήδη και απαντήθηκε από τις αμερικανικές αρχές είναι το «αν η έγκριση του ταξιδιού εγγυάται και την είσοδο στις Ηνωμένες Πολιτείες». Η απάντηση, και πρέπει να ληφθεί υπ’ όψιν, είναι: «Όπως και με την βίζα η αίτηση ΕSTA  την είσοδο στις ΗΠΑ, καθώς σε κάθε περίπτωση η τελική απόφαση λαμβάνεται στα σύνορα της χώρας από τον υπάλληλο του τελωνείου και της συνοριακής προστασίας των Ηνωμένων Πολιτειών». Για περισσότερες πληροφορίες, εκτός από το Ιντερνετ, οι ενδιαφερόμενοι μπορούν να τηλεφωνούν στο: 9011230730.